Nordjyllands Beredskab har lidt at se til i disse dage. For en halmbrand i Frøstrup kommer til at vare flere dage.

Det kommer ikke bare til at tage en dag eller to. Alt tyder på, at branden i en lade med 2.000 big baller og to mejetærskere kommer til at fortsætte til mandag, og dermed vare i tre dage. Det fortæller indsatsleder ved Nordjyllands Beredskab, Nicolai Kanstrup. - Det brænder stadig godt, og der kommer en del varme fra hallen. Flere tagplader er faldet ned i laden, og på grund af varmen har det været svært at fjerne dem, men vi har fået fjernet et par stykker, siger han og uddyber: - Pladerne fra taget falder ned og lægger sig som et låg på dele af branden i halmen. Så vi skal have dem væk, så halmen hurtigere kan brænde. Flere har ringet om brand I løbet af natten har beredskabet haft brandvagter ude for at holde øje med branden. Ifølge vagtchefen ved Midt- og Vestjyllands Politi har flere borgere ringet, fordi de kan se røg i Frøstrup-området, men det skyldes røgen fra bigballerne, som det altså kommer til at ryge fra længe endnu. Laden, som har opbevaret de 2.000 big baller og to mejetærskere, er uden elektricitet. Politiet skal undersøge årsagen til branden.